Foto: Cristian Vasile

Câteva despre referendumul anunțat de Președinte.

1. Coaliția aflată la guvernare pare să fi căzut în capcana întinsă chiar de liderii săi. Românii vor fi chemați la referendum, a decis președintele Klaus Iohannis. Tema a căpătat anvergură de dezbatere națională tocmai pentru că Ministrul Justiției și partidele care-l susțin au tras de ea cu dinții.



2. Klaus Iohannis și-a jucat rolul impecabil și uzează pe deplin de instrumentele constituționale pe care le are la îndemână. Criticat că nu ar fi avut voie să iasă la o manifestație neautorizată, Președintele a dorit, se pare, să dea un semnal și să le transmită indignaților că sunt reprezentați și că interesele lor vor fi apărate. Șeful statului simte că s-a urcat pe un val pe care nu mai dorește să-l piardă.

3. Acuzat ani la rând că nu a făcut pași decisivi pentru a provoca schimbarea pe care au așteptat-o cei care au stat la coadă ca să-l voteze, Klaus Iohannis încearcă să-și ia revanșa, iar publicul care l-a pus la Cotroceni pare să-i mai dea o șansă.

4. Referendumul a căpătat o valoare istorică, sau cel puțin asta a dorit să transmită Klaus Iohannis, legându-l de Mica Unire din 24 ianuarie și idealurile românilor. Poporul trebuie să ia o decizie clară, care este dincolo de politicienii zilei: trebuie să spună dacă dorește un stat de drept, cu respectarea totală a legii care se aplică tuturor sau banalizarea națională a infracțiunilor, mici și mari, cu politicieni corupți.

5. Românii vor alege între România și Românica. Până la urmă, nu toți fură, nu toți dau și iau șpagă, nu toți copiază la examenele de la școală, așa cum vor unii oameni politici să ne convingă - tot românul e un hoț (nedovedit) mai mic sau mai mare, plagiator sau infractor.

(Foto: Inquam Photos / Cornel Putan Alin)

6. Partidele care au făcut majoritatea sunt în dilemă. Dacă se opun referendumului pe tema eliberării infractorilor din închisori, îi va costa. Dacă trec cele două ordonanțe până la referendum, arată că nu le pasă de popor și dezvăluie motivele ascunse ale inițiativelor- salvarea cu dedicație a unor infractori deja condamnați sau a unor politicieni care sunt în diverse faze ale proceselor. Dacă le spun oamenilor să nu iasă la vot, cum vor motiva asta? Dacă le spun să voteze pentru grațiere și schimbarea codului (a se citi eliberarea infractorilor), iarăși, e foarte greu să explici și de ce.

7. Klaus Iohannis va trebuie să regândească total modul în care își exercită mandatul. Dacă a avut speranța că va sta liniștit timp de 5 ani la Cotroceni, a greșit. Referendumul însuși îl obligă să iasă din casă, să ia țara la picior și să spună lumii de ce trebuie să meargă la vot și care este miza referendumului.

8. Rămâne de văzut în ce măsură va reuși șeful statului să-i capaciteze pe cei care-l susțin pentru a-i transforma în purtători ai mesajelor sale. Oamenii care au ieșit în stradă, cei care s-au indignat pe Facebook ar trebui, în teorie, să iasă din comoditatea lor și să le explice personal votanților captivi ai televiziunilor manipulatoare tema referendumului.

9. Klaus Iohannis, echipa sa și susținătorii săi vor fi nevoiți să adapteze mesajele despre referendum celor cărora li se adresează. Unora trebuie să le povestească despre tâlhari, pedofili, hoți și violatori care ar urma să iasă bloc din pușcării, despre rata de recidivă a eliberaților, altora despre legalizarea furtului din bani publici în limita a 45.000 de Euro de către angajații statului și salvarea politicienilor cu dosare penale.

(Foto: Inquam Photos / Adriana Neagoe)

10. Liviu Dragnea i-a amenințat luni seară cu procese pe cei care l-au acuzat că a participat la cina cu Donald Trump plătind 1 milion de dolari. Liderul PSD consideră că aceste aprecieri l-au lezat și că sunt minciuni. Liviu Dragnea le oferă, astfel, soluția celor care s-au simțit atacați de televiziunile lui Sebastian Ghiță și Dan Voiculescu. Cei care au fost jigniți, cei despre care s-a mințit au dreptul să dea în judecată persoanele din studio și aceste instituții. În paralel, își pot exercita dreptul de cetățeni prin sesizări la Consiliul Național al Audiovizualului. Va fi extrem de greu pentru cele două posturi TV să-și continue strategia dacă vor avea mii sau poate chiar zeci de mii de procese, în care oamenii să ceară daune financiare.

11. Acreditarea ideii că, după o rundă de alegeri, cetățenii nu au voie să iasă în stradă este fundamental antidemocratică. Poți să consideri că niciunul dintre partide nu are o platformă program sau candidați care să merite votul tău, dar asta nu poate să te împiedice să protestezi atunci când oricare dintre instituțiile statului are derapaje sau ia decizii împotriva intereselor tale de om al cetății.

12. Votul este reprezentativ, cei care ajung în Parlament sau vremelnic în funcții nu au drept de viață și de suprimare asupra libertăților cetățenești.